บลจ.กรุงไทย ออกตราสารหนี้ตปท. 3 เดือนชูผลตอบแทน 1.40% ขายวันนี้ถึง 23 ส.ค.
บลจ.กรุงไทยออกตราสารหนี้ตปท. 3 เดือน ชูผลตอบแทน 1.40% ขายวันนี้ถึง 23 ส.ค.
17 ส.ค. 2559

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุนกรุงไทย จำกัด หรือ บลจ.กรุงไทย เปิดเผยว่า บริษัทอยู่ในระหว่างการเปิดจำหน่ายกองทุนเปิดกรุงไทยตราสารหนี้ เอฟไอเอฟ 109 (KTFF109) ตั้งแต่วันนี้ถึงวันที่ 23 สิงหาคม 2559 อายุ 3 เดือน เน้นลงทุนในตราสารหนี้ต่างประเทศ ประเภทเงินฝากประจำ Bank of China (Macau),China Construction Bank (Asia) Corp. Ltd,Agricultural Bank of CHINA,Wing Lung Bank Ltd.และตั๋วเงินคลังประเทศญี่ปุ่น ผลตอบแทนประมาณ 1.40%โดยบุคคลธรรมดาไม่เสียภาษี
โดยอัตราผลตอบแทนของตราสารหนี้ในประเทศปรับตัวเพิ่มขึ้นทุกช่วงอายุ ตามแรงขายทำกำไร เพื่อเข้าไปลงทุนในสินทรัพย์ที่มีความเสี่ยงมากขึ้น (Risk on) จากการที่ตัวเลขการจ้างงานนอกภาคเกษตรของสหรัฐอเมริกาออกมาดี ประกอบกับแรงขายทำกำไร ก่อนการประมูลพันธบัตรอายุ 10 ปี รุ่นใหม่ (LB26DA)
อย่างไรก็ตาม จากผลการประมูลที่ออกมาดี ทำให้มีแรงซื้อกลับและทำให้อัตราผลตอบแทนไม่ได้ปรับเพิ่มขึ้นไปมากเมื่อเทียบกับสัปดาห์ก่อน โดยในสัปดาห์ที่ผ่านมานักลงทุนต่างชาติมียอดซื้อสุทธิจำนวน 740 ล้านบาท
สำหรับอัตราผลตอบแทนของพันธบัตรรัฐบาลสหรัฐอเมริกาปรับตัวผันผวนตามตัวเลขเศรษฐกิจและราคาน้ำมัน อย่างไรก็ดี จากการที่ผลการประมูลพันธบัตรอายุ 10 ปี ของสหรัฐอเมริกาออกมาดี และอัตราผลตอบแทนในฝั่งยุโรปปรับตัวลดลงตามแรงซื้อของธนาคารยุโรป( ECB) และ ธนาคารกลางอังกฤษ (BOE) ทำให้อัตราผลตอบแทนปรับตัวลดลงทุกช่วงอายุ
โดยสรุปอัตราผลตอบแทนของตราสารหนี้อายุคงเหลือ 2 ปี อยู่ที่ 0.71%  ต่อปี อายุคงเหลือ 5 ปี อยู่ที่ 1.10% ต่อปี และอายุคงเหลือ 10 ปี อยู่ที่ 1.51% ต่อปี สำหรับปัจจัยที่ต้องติดตามจะเป็นแนวโน้มการปรับขึ้นดอกเบี้ยของธนาคารกลางกสรัฐ (Fed) แนวโน้มเศรษฐกิจสหรัฐอเมริกาและเศรษฐกิจโลก แนวโน้มราคาน้ำมัน ผลกระทบของ Brexit ต่อตลาดการเงินทั่วโลกและสถานการณ์การเมืองระหว่างประเทศ